b'\n_START_ARTICLE_\nGozdna \xc5\xbeeleznica v Loki pri \xc5\xbdusmu\n_START_PARAGRAPH_\nGozdna \xc5\xbeeleznica v Loki pri \xc5\xbdusmu je imela tri krake v skupni do\xc5\xbeini 4,5 km in je bila prometna pot za prevoz lesa iz okoli\xc5\xa1kih gozdov do parne \xc5\xbeage v Loki pri \xc5\xbdusmu._NEWLINE_Za dovoz lesa na \xc5\xbeago v Loki je dunajski podjetnik Siegfrid K\xc3\xb6nig okoli leta 1920 zgradili ozkotirno gozdno \xc5\xbeeleznico. Proga je imela dva kraka, ki sta oba tekla proti jugu. Prvi je tekel proti zaselku Primo\xc5\xbeno in je bil dolg 1,5 km, drugi krak pa je imel dol\xc5\xbeino 3 km in je tekel mimo zaselka \xc5\xbdamerk do Gla\xc5\xbeute. Na obeh krakih proge je bil re\xc5\xbeim dela enak. Delavci so ro\xc4\x8dno potiskali tovorne vagon\xc4\x8dke ("cicke" imenovane) v gozd, od koder so se nalo\xc5\xbeeni samote\xc5\xbeno vra\xc4\x8dali v dolino. Vsak vozi\xc4\x8dek je upravljal zavira\xc4\x8d - "cickar". Na en vagon\xc4\x8dek so lahko nalo\xc5\xbeili do 2 m\xc2\xb3 lesa dol\xc5\xbeine 4 m. V gozdovih so kuhali tudi oglje in ga z vagon\xc4\x8dki preva\xc5\xbeali v dolino. Na obeh progah so bila zgrajena izigibali\xc5\xa1\xc4\x8da, tako da so se vagon\xc4\x8dki lahko sre\xc4\x8devali._NEWLINE_Vzhodno, pribli\xc5\xbeno 1 km od Loke, je v dolino potoka Sotenska tekel tretji krak gozdne \xc5\xbeeleznice, ki pa s prvima dvema ni bil povezan. Proga je bila dolga okoli 1 km, tirne \xc5\xa1irine 60 cm. Les so iz gozda vozili samote\xc5\xbeno do ceste, kjer so ga prelo\xc5\xbeil na cestne vozove in ga vozili do \xc5\xbeage. V tem \xc4\x8dasu so pod Babno goro odkrili nahajali\xc5\xa1\xc4\x8de premoga in ga pri\xc4\x8deli izkopavati. Za prevoz souporabili gozdno \xc5\xbeeleznico. "Cicke" so predelali tako, da so iz desk zbili velik zaboj in v njem vozili premog do ceste. Premog je bil \xc4\x8drn in zelo kakovosten. Doma\xc4\x8dini so ga imenovali "\xc5\xa1tajnkoln". Zaloge premoga so bile kmalu iz\xc4\x8drpane, zato so progo 1938 ukinili._NEWLINE_Ostali dve gozdni \xc5\xbeeleznici sta obratovali do druge svetovne vojne. Po vojni so doma\xc4\x8dini za skromen zaslu\xc5\xbeek tirnice vozili na odpad.'